ኢትዮጵያና ቻይና የሁለቱን አገራት ግንኙነት ለማጠናከር ይሠራሉ
-አዲስ አበባ መስከረም 03/2006 ኢትዮጵያና ቻይና የሁለቱን አገራት የፓርቲ ለፓርቲ ፣ የህዝብ ለህዝብና የመንግስት ለመንግስት ግንኙነት ለማጠናከር እንደሚሰሩ አስታወቁ። ጠቅላይ ሚኒስትር ኃይለማሪያም ደሳላኝ የቻይና የኮሚኒስት ፓርቲ ልዑካን ቡድንን ዛሬ በጽህፈት ቤታቸው ተቀብለው አነጋግረዋል። በዚህ ወቅት ጠቅላይ ሚኒስትር ኃይለማሪያም ደሳለኝ እንደተናገሩት ሁለቱም አገራት በተለያየ መስክ የሚያደርጉትን ግንኙነት አጠናክረው ለመቀጠል የሚያስችል ሥራ በመስራት ላይ ናቸው። ቻይና ኢትዮጵያ ለነደፈችው የእድገትና ትራንስፎርሜሽን ዕቅድ ስኬት የምታደርገውን ድጋፍ እንደሚያደንቁ ገልጸዋል፡፡ በሁለቱ አገራት መካከል የሚደረገውን ትብብር ለማጠናከር በቀጣይም የሁለቱን አገራት የፓርቲ ለፓርቲ ግንኙነት በበለጠ አጠናክረው እንደሚቀጥሉ ገልጸዋል፡፡ የቻይናው የኮሚኒስት ፓርቲ ከአገሪቱ መንግስት ጋር በመተባባር ለኢትዮጵያ የልማት እንቅስቃሴ የሚያደረገውን አስተዋጽኦ አቶ ኃይለማሪያም አድንቀው በቀጣይ የኢትዮጵያ መንግስት ከቻይናው ኮሚኒስት ፓርቲ ብዙ ተሞክሮዎችን እንደሚቀስም ተናግረዋል። የቻይናው የኮሚኒስት ፓርቲ አባልና የልዑካን ቡድኑ መሪ ሚስተር ዛሆ ሆንግ እንደተናገሩት በኢትዮጵያና በቻይና መንግስት መካካል የቀድሞው ጠቅላይ ሚኒስትር መለስ ዜናዊ በህይወት በነበሩበት ወቅት የተፈረሙ በርካታ ስምምነቶች አሉ። እነዚህን ስምምነቶች በጋራ ለመተግበር የሁለቱ አገራት የፓርቲ ለፓርቲ ግንኙነት መጠናከር ከፍተኛ ጠቀሜታ እንዳለው የልዑካኑ ቡድኑ መሪ ገልጸዋል። በተለይ የኢህአዴግ ፓርቲ የአገሪቱን ኢኮኖሚ ለማሳደግና የተገኘውን ለውጥ ለማስቀጠል የሚያደረገውን ጥረት አድንቀዋል። የሁለቱ አገራት ሁለንተናዊ ግንኙነት ለሌሎች አፍሪካ አገራት እንደምሳሌ የሚጠቀስ እንደሆነ ሚስተር ዛሆ ተናግረዋል። የልዑካን ቡድኑ ለመለስ ዜናዊ ፋውንዴሽን የ50 ሺህ ዶላር ድጋፍ ለማድረግ ቃል መግባቱን አንድ የመንግስት ከፍተኛ ባለስልጣንን ጠቅሶ ኢዜአ ዘግቧል።